“ดาวโจนส์” ปิดบวก 27 จุด ขานรับข้อมูลเงินเฟ้อสหรัฐชะลอตัว
“ดาวโจนส์” ปิดบวก 27 จุด ขานรับข้อมูลเงินเฟ้อสหรัฐชะลอตัว โดยดัชนีเฉลี่ยอุตสาหกรรมดาวโจนส์ปิดที่ 33,336.67 จุด 
“ดาวโจนส์” ปิดบวก 27 จุด ขานรับข้อมูลเงินเฟ้อสหรัฐชะลอตัว โดยดัชนีเฉลี่ยอุตสาหกรรมดาวโจนส์ปิดที่ 33,336.67 จุด
12 ส.ค. 2565

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดปรับตัวขึ้นในวันพฤหัสบดี (11 ส.ค.) ขานรับการเปิดเผยข้อมูลดัชนีราคาผู้ผลิต (PPI) ของสหรัฐซึ่งบ่งชี้ถึงการชะลอตัวของเงินเฟ้อ แต่ดัชนี Nasdaq และ S&amp;P500 ปิดลดลง เนื่องจากนักลงทุนวิตกว่า ธนาคารกลางสหรัฐ (เฟด) จำเป็นจะต้องปรับขึ้นอัตราดอกเบี้ยอย่างรุนแรงต่อไป เพื่อสกัดกั้นอัตราเงินเฟ้อที่ยังคงอยู่ในระดับสูง
โดยดัชนีเฉลี่ยอุตสาหกรรมดาวโจนส์ปิดที่ 33,336.67 จุด เพิ่มขึ้น 27.16 จุด หรือ +0.08%, ดัชนี S&amp;P500 ปิดที่ 4,207.27 จุด ลดลง 2.97 จุด หรือ -0.07% และดัชนี Nasdaq ปิดที่ 12,779.91 จุด ลดลง 74.89 จุด หรือ -0.58%
ด้านดัชนีดาวโจนส์ได้แรงหนุน หลังจากที่มีการเปิดเผยดัชนีราคาผู้ผลิต (PPI) ของสหรัฐลดลงเกินคาดในเดือนก.ค. ซึ่งทำให้มีการคาดการณ์กันว่า เฟดจะปรับขึ้นอัตราดอกเบี้ย 0.50% ในเดือนก.ย. แทนที่จะปรับขึ้นถึง 0.75% ที่คาดการณ์กันไว้ก่อนหน้านี้
ขณะที่กระทรวงแรงงานสหรัฐเปิดเผยในวันพฤหัสบดี (11 ส.ค.) ว่า ดัชนี PPI ซึ่งเป็นมาตรวัดเงินเฟ้อจากการใช้จ่ายของผู้ผลิต ปรับตัวลง 0.5% ในเดือนก.ค. เมื่อเทียบรายเดือน สวนทางนักวิเคราะห์ที่คาดว่าเพิ่มขึ้น 0.2% หลังจากปรับตัวขึ้น 1.0% ในเดือนมิ.ย.
ทั้งนี้ การปรับตัวลงของดัชนี PPI ในเดือนก.ค. ถือเป็นครั้งแรกนับตั้งแต่เดือนเม.ย.2563 ซึ่งเป็นช่วงเริ่มต้นของการแพร่ระบาดของโควิด-19
ดัชนี S&amp;P500 และดัชนี Nasdaq ถูกกดดันจากการคาดการณ์ที่ว่า เฟดจะเดินหน้าปรับขึ้นอัตราดอกเบี้ยต่อไปจนกว่าแรงกดดันด้านเงินเฟ้อจะหมดไป
ล่าสุด FedWatch Tool ของ CME Group บ่งชี้ว่า นักลงทุนให้น้ำหนัก 65.5% ที่เฟดจะปรับขึ้นอัตราดอกเบี้ย 0.50% สู่ระดับ 2.75-3.00% ในการประชุมวันที่ 20-21 ก.ย. และให้น้ำหนักเพียง 34.5% ที่เฟดจะปรับขึ้นอัตราดอกเบี้ย 0.75%
นอกจากนี้ การเปิดเผยข้อมูลตลาดแรงงานที่อ่อนแอซึ่งทำให้นักลงทุนไม่มั่นใจเกี่ยวกับภาวะเศรษฐกิจนั้นถ่วงดัชนี Nasdaq ลงด้วย โดยกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้นเป็นสัปดาห์ที่ 2 ติดต่อกัน โดยเพิ่มขึ้น 14,000 ราย สู่ระดับ 262,000 รายในสัปดาห์ที่แล้ว
ทั้งนี้ หุ้น 6 ใน 11 กลุ่มของดัชนี S&amp;P500 ปรับตัวลงซึ่งนำโดยกลุ่มเฮลท์แคร์ ขณะที่กลุ่มพลังงานพุ่งขึ้นมากที่สุด 3.2% ส่วนหุ้นกลุ่มธนาคารปรับตัวขึ้นด้วย โดยหุ้นโกลด์แมน แซคส์ และหุ้นเจพีมอร์แกน เชส บวก 1.1% และ 1.5% ตามลำดับ ด้านหุ้นกลุ่มเทคโนโลยีปรับตัวลง โดยหุ้นเทสลา ร่วง 2.6% และหุ้นแอมะซอน.คอม ร่วง 1.5%
ส่วนหุ้นวอลท์ ดิสนีย์ พุ่งขึ้น 4.7% หลังเปิดเผยจำนวนลูกค้าสตรีมมิ่งเพิ่มขึ้นแซงหน้าเน็ตฟลิกซ์แตะ 221 ล้านราย และประกาศจะปรับเพิ่มราคาค่าบริการแพ็กเกจดิสนีย์พลัส หรือ ฮูลู สำหรับการรับชมความบันเทิงแบบไม่มีโฆษณาคั่น